CELEX: 32015D2260
Language: mt
Date: 2015-12-03 00:00:00
Title: Deċiżjoni ta' Implimentazzjoni tal-Kummissjoni (UE) 2015/2260 tat-3 ta' Diċembru 2015 li tirrevoka d-Deċiżjoni 2008/630/KE dwar miżuri ta' emerġenza li japplikaw għall-krustaċji importati mill-Bangladesh u li huma maħsuba għall-konsum mill-bniedem (notifikata bid-dokument C(2015) 8472) (Test b'rilevanza għaż-ŻEE)

5.12.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 321/58
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2015/2260
   tat-3 ta' Diċembru 2015
   li tirrevoka d-Deċiżjoni 2008/630/KE dwar miżuri ta' emerġenza li japplikaw għall-krustaċji importati mill-Bangladesh u li huma maħsuba għall-konsum mill-bniedem
   
      
         (notifikata bid-dokument C(2015) 8472)
      
   
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 178/2002 tal-Parlament Ewropew u tal-Kunsill tat-28 ta' Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u li jistabbilixxi l-proċeduri fi kwistjonijiet ta' sigurtà tal-ikel (1), u b'mod partikolari l-Artikolu 53(1)(b)(ii) tiegħu,
   Billi:
   
               (1)
            
            
               Id-Deċiżjoni tal-Kummissjoni 2008/630/KE (2) ġiet adottata wara s-sejba ta' residwi ta' prodotti mediċinali veterinarji u ta' sustanzi mhux awtorizzati fi krustaċji importati lejn l-Unjoni mill-Bangladesh u maħsuba għall-konsum mill-bniedem (“il-prodotti”).
            
         
               (2)
            
            
               Id-Deċiżjoni 2008/630/KE tistipula li l-Istati Membri għandhom jawtorizzaw l-importazzjoni ta' prodotti bil-kundizzjoni li dawn ikollhom magħhom ir-riżultati ta' test analitiku mwettaq fil-post tal-oriġini biex jiġi żgurat li mhumiex ta' periklu għas-saħħa tal-bniedem (“it-test analitiku”).
            
         
               (3)
            
            
               Bejn l-20 ta' April 2015 u t-30 ta' April 2015, il-Kummissjoni wettqet verifika (3) fil-Bangladesh (“il-verifika”), sabiex tevalwa l-kontrolli ta' residwi u kontaminanti f'annimali ħajjin u prodotti mill-annimali, fosthom il-kontrolli fuq il-prodotti mediċinali veterinarji. Ir-rapport ta' verifika kkonkluda li s-sistema fis-seħħ għall-kontrolli ta' residwi fl-akkwakultura joffri garanziji ekwivalenti għar-rekwiżiti stipulati fil-leġiżlazzjoni tal-Unjoni.
            
         
               (4)
            
            
               L-għadd ta' kunsinni mhux konformi naqas b'mod sinifikanti.
            
         
               (5)
            
            
               Abbażi tar-riżultati tal-verifika u l-għadd baxx ħafna ta' kunsinni mhux konformi, jidher li mhux meħtieġ li l-kunsinni tal-prodotti importati fl-Unjoni mill-Bangladesh ikunu akkumpanjati minn testijiet analitiċi. Id-Deċiżjoni 2008/630/KE għalhekk għandha titħassar.
            
         
               (6)
            
            
               Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   Id-Deċiżjoni 2008/630/KE hija b'dan imħassra.
   Artikolu 2
   Din id-Deċiżjoni hija indirizzata lill-Istati Membri.
   
      Magħmul fi Brussell, it-3 ta' Diċembru 2015.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 31, 1.2.2002, p. 1.
   
      (2)  Id-Deċiżjoni tal-Kummissjoni 2008/630/KE tal-24 ta' Lulju 2008 dwar miżuri ta' emerġenza li japplikaw għall-krustaċji importati mill-Bangladesh u li huma maħsuba għall-konsum mill-bniedem (ĠU L 205, 1.8.2008, p. 49).
   
      (3)  Ir-rapport finali tal-verifika li saret fil-Bangladesh bejn l-20 ta' April 2015 u t-30 ta' April 2015 sabiex jiġu evalwati l-kontrolli ta' residwi u l-kontaminanti f'annimali ħajjin u prodotti mill-annimali, fosthom il-kontrolli fuq il-prodotti mediċinali veterinarji — DG (SANTE) 2015-7517 — MR.
   http://ec.europa.eu/food/fvo/audit_reports/details.cfm?rep_id=3501